ไทยพาณิชย์เชื่อเงินเฟ้อปีนี้ไม่ถึง3%
ศูนย์วิจัยเศรษฐกิจและธุรกิจ ธนาคารไทยพาณิชย์ มองแนวโน้มเงินเฟ้อทั้งปีอยู่ที่ 2.8% การปรับขึ้นแอลพีจีไม่มีผลมากนัก
4 มิ.ย. 2556

ศูนย์วิจัยเศรษฐกิจและธุรกิจ ธนาคารไทยพาณิชย์ มองแนวโน้มเงินเฟ้อทั้งปีอยู่ที่ 2.8% การปรับขึ้นแอลพีจีไม่มีผลมากนัก
ศูนย์วิจัยเศรษฐกิจและธุรกิจ ธนาคารไทยพาณิชย์ ให้มุมมองด้านอัตราเงินเฟ้อ โดยระบุว่า กระทรวงพาณิชย์ประกาศอัตราเงินเฟ้อเดือนพฤษภาคม 2013 โดยอัตราเงินเฟ้อทั่วไปอยู่ที่ 2.27%YOY (เทียบกับเดือนเดียวกันปีก่อนหน้า) ชะลอลงจาก 2.42%YOY ในเดือนเมษายน ขณะที่อัตราเงินเฟ้อพื้นฐานอยู่ที่ 0.94%YOY ชะลอลงจาก 1.18%YOY ในเดือนที่ผ่านมา
ราคาเนื้อสัตว์เป็นปัจจัยหลักทำให้เงินเฟ้อทั่วไปในเดือนที่ผ่านมาชะลอลง โดยราคาสินค้าในหมวดเนื้อสัตว์ เป็ด ไก่ และสัตว์น้ำ ในเดือนพฤษภาคมเพิ่มขึ้นจากช่วงเวลาเดียวกันของปีก่อนราว 4.81%YOY โดยชะลอลงจาก 6.15%YOY ในเดือนเมษายน ส่งผลให้ดัชนีราคาสินค้าในหมวดอาหารสดเพิ่มขึ้นเพียง 6.49%YOY โดยชะลอลงจาก 7.08%YOY ในเดือนเมษายน ทำให้แม้ราคาไข่จะปรับตัวเพิ่มขึ้นถึง 8.79%MOM (เมื่อเทียบกับเดือนก่อนหน้า) ตามผลผลิตที่ลดลงอันเนื่องมาจากสภาพอากาศที่ร้อนจัดและต้นทุนการผลิตที่สูงขึ้น แต่ก็ไม่ได้ทำให้ราคาอาหารสดในภาพรวมเร่งตัวขึ้นแต่อย่างใด    
อย่างไรก็ดี ราคาพลังงานเดือนพฤษภาคมเร่งตัวขึ้นเล็กน้อยจากผลของฐานต่ำ แม้ว่าราคาขายปลีกน้ำมันเชื้อเพลิงในเดือนดังกล่าวจะปรับตัวลดลงราว 0.35%MOM และมีการปรับลดอัตราค่าไฟฟ้าอัตโนมัติ (ค่าเอฟที) สำหรับรอบเดือน พ.ค.-ส.ค. 2013 ลง 5.12 สตางค์ต่อหน่วย แต่ดัชนีราคาหมวดพลังงานในเดือนพฤษภาคมยังเพิ่มขึ้น 5.10%YOY เร่งขึ้นจาก 3.14%YOY ในเดือนก่อนหน้า สืบเนื่องมาจากฐานราคาพลังงานที่อยู่ในระดับต่ำในช่วงเวลาเดียวกันของปีก่อน 
เงินเฟ้อพื้นฐานปรับตัวลงต่ำสุดในรอบ 3 ปี มาตรการดูแลค่าครองชีพและควบคุมต้นทุนสินค้าของภาครัฐ ทำให้ราคาอาหารปรุงสำเร็จในเดือนพฤษภาคมที่เพิ่มขึ้นเพียง 1.14%YOY โดยชะลอลงจาก 1.70%YOY ในเดือนเมษายน เป็นปัจจัยสำคัญที่ทำให้ดัชนีราคาผู้บริโภคพื้นฐาน (ไม่รวมราคาสินค้าในหมวดพลังงานและอาหารสด) ในเดือนที่ผ่านมาเพิ่มขึ้นเพียง 0.94%YOY โดยชะลอลงจาก 1.18%YOY ในเดือนเมษายนซึ่งอยู่ในระดับต่ำสุดในรอบ 3 ปีนับตั้งแต่กลางปี 2010 
ศูนย์วิจัยเศรษฐกิจและธุรกิจ ธนาคารไทยพาณิชย์ คาดเงินเฟ้อทั่วไปเฉลี่ยปี 2013 จะอยู่ที่ประมาณ 2.8% โดยแรงกดดันด้านราคาจะเพิ่มขึ้นบ้างตามการขยายตัวของเศรษฐกิจในประเทศในช่วงที่เหลือของปี แต่ปัจจัยเสี่ยงจากราคาพลังงานจะมีไม่มากนัก เนื่องจากแนวโน้มราคาน้ำมันดิบในตลาดโลกที่ทรงตัวตามความอ่อนแอของอุปสงค์โลกและการเพิ่มมากขึ้นของอุปทานจากผู้ผลิตนอกกลุ่มโอเปค นอกจากนี้แม้ว่าราคาแอลพีจีจะมีโอกาสปรับขึ้นในช่วงครึ่งปีหลัง แต่ก็เป็นการทยอยปรับขึ้นเฉพาะในส่วนของภาคครัวเรือนก่อนเท่านั้น ทำให้แรงกดดันต่อระดับราคาไม่น่าจะมีมากนัก ทั้งนี้ ประเมินว่าเงินเฟ้อทั่วไปและเงินเฟ้อพื้นฐานโดยเฉลี่ยในปีนี้จะอยู่ที่ประมาณ 2.8% และ 1.6% ตามลำดับ